Wallis skommel ook baie vir Bokke | Maroela Media
Nadat die Springbokafrigter, Rassie Erasmus, sewe groentjies in sy uitdrafspan gekies het, het die Walliesers se breier, Warren Gatland, ook met 'n paar van sy keuses verras.
Hy het eintlik geen ander keuse gehad nie. Baie van sy topspelers is nie gekies nie om hul ruskans te gee; ander is beseer en drie spelers wat in Engeland klubrugby speel, het nie toestemming gekry om te speel nie omdat die toets buite die toetsgleuf val.
Die Walliesers word die eerste keer deur die flank Ellis Jenkins aangevoer en die makro-vleuel George North (1,94 m en 104 kg) word op senter ingespan.
North het vroeg in sy loopbaan, asook in 2014 en 2015, drie keer in toetse senter gespeel.
"Op die lang termyn, is hy 'n opsie in die middelveld. Ons het spelers al voorheen gesien wat op vleuel begin het en toe na senter geskuif is, soos Tana Umaga en Ma'a Nonu," het Gatland in Washington aan Wales on Line gesê.
Ter inligting: Umaga het in die eerste 24 van sy 74 toetse vleuel gespeel en is toe suksesvol senter toe geskuif. Nonu is egter nie een keer in 103 toetse in die opdrafspan op vleuel gekies nie en is net ses keer as plaasvervanger-vleuel opgestuur.
Maar nou ja, dis altyd lekker om ná die tyd die rekordboeke te gaan naslaan en jou dan slim te probeer hou!
Gatland glo nietemin dat North, wat reeds in 76 toetse gespeel het, met sy krag en vaart 'n groot impak op senter kan maak. Aan die ander kant, hoekom wag totdat 'n speler 76 toetse agter die blad het om hom dan eers te skuif? Was hy dan nie in 2014/'15 'n sukses op senter nie?